طفلة عندك امنتها ** يابو لكبر وتركتها
رايح اديار البعيدة ** امنت عندك حميدة
يابو لكبر وتركتها
امنت عندك طفلتي / انضر اعليها بدمعتي
مو بدية اتخله عنها لكن الدنيه اجبرتني
ما تعرف الغربة هيه / لحظة ما تبعد علية
هيه متعودة اعله ابوها تنجرح لو فاركتني
جانت اتضن ابقى يمها / انة والصدري اضمها
من شفت دمعة جفنها يابو لكبر المتني
يا وسف انضر دمعها ** يكسر الخاطر وضعها
ونضر الونة الشديدة ** امنت عندك حميدة
يابو لكبر وتركتها
يابو لكبر بنتي عندك / هيه مثلي هم تودك
خلها بعيونك يغالي انة عندك امنتها
والبعد ياذيها ادري / لو بدية انطيها عمري
الدمع ضل يجري منها وبوداعي لوعتها
الهجر يصعب يحمله / كلمن اهوه ايفارك اهله
وانة راح اترك حميدة شمعة الفركة اشعلتها
ودعيني وخل اودعج ** دمعتي تجري اويه دمعج
لو انه اتركتج وحيدة ** امنت عندك حميدة
يابو لكبر وتركتها
ادري ياذيها انتضاري / تشبح العين اعله داري
تنتضر رجعة ابوها وانة بديار الغريبة
اشعر بونة كلبها / لو يروح اللي يحبها
يا كلب يكدر يتاني لمن ايسافر حبيبة
طفلة تتعذب حريمة / امن الزغر تصبح يتيمة
يا طفل يحمل اذية منهو يحمل هالمصيبة
يابو لكبر صعبة صعبة ** الهجر ياذيني دربة
والشمل منهو اليعيدة ** امنت عندك حميدة
يابو لكبر وتركتها
طفلتك بعيوني اخلها / لا تصدك لحظة املها
وانة واعدتك يمسلم ما تشوف اهيه الاذية
عيني بس تنضر عليها / اترك الدنيه واجيها
انت غالي وهيه اغلة وغلة من روحي العلية
طفلتك ماكو اغلة منها / لحظة ما اتخله عنها
هيه مثل اولادي كلهم وبمعزتها الرقية
يا حميدة بعيني اخلج ** انة ابوج وانة اهلج
ارد اشوفنج سعيدة ** امنت عندك حميدة
يابو لكبر وتركتها
انتي عند احسين امانة / من يرويج ابحنانة
اذكري حنيته مسلم بوية لاتنسيني لحظة
لو يجي الليل انتي ذكري / من تنامين اعله صدري
من يلوليلج دليلي ما تنامي اله اعله نبضة
انة ادري من اسافر / ما ارد يابوية باجر
والابو يابوية خيمة منهو بعدة اللي يعوضة
لا تعتبين من اعوفج ** لاتشوفيني واشوفج
والدج شنهو اللي بيدة ** امنت عندك حميدة
يابو لكبر وتركتها
بوية لو طالت رحلتك / فدوة لا تنسه انت بنتك
انة ما انساك اوعدك ونتضر ترجعلي يمته
العمر مايسوى دونك / ابجي لو افكد عيونك
ما ردت بالدنيه كلشي شوفك البس انة ردته
بوية لو كالولي ايسي / والحزن ثوبه انتي لبسي
والدج ما يرجع اهوه طايح ومرمية جثته
بالغرب كطعوله نحره ** والكلب منهو اليصبره
والدج كطعوا وريدة ** امنت عندك حميدة
يابو لكبر وتركتها
لـ علي باقر